open-index/open-wikipedia-markdown huggingface dataset:
גרג לופז

**גרגוריו בלטראן "גרג" לופז** (באנגלית: **Gregorio Beltran "Greg" Lopez**; נולד ב-7 ביולי 1964) הוא פוליטיקאי אמריקאי, שכיהן כחבר בית הנבחרים של ארצות הברית מטעם מחוז הקונגרס הרביעי של מדינת קולורדו מיולי 2024 עד ינואר 2025. לופז שירת בעבר כראש עיריית פארקר שבקולורדו וכמנהל מדינתי בסוכנות לעסקים קטנים של ארצות הברית.

## ביוגרפיה
[ממוזער|לופז לצד [יושב ראש בית הנבחרים של ארצות הברית מייק ג'ונסון בעת השבעתו לתפקיד, 8 ביולי 2024]]
לופז, דור שלישי למשפחה אמריקאית-מקסיקנית, גדל באירווינג שבטקסס עם הורים וסבים שהיו עובדי חווה חקלאית. עם סיום לימודיו התיכוניים התגייס לופז לחיל האוויר של ארצות הברית והשתמש בהטבות השירות הצבאי כדי לשלם על לימודי תעודה במנהל עסקים באוניברסיטת המדינה של ניו מקסיקו אלאמוגרדו.

בשנים 1983–1987 שירת בחיל האוויר האמריקאי בתור מומחה נשק בבסיס חיל האוויר הולומן שבדרום ניו מקסיקו. בתפקיד זה הכין מטוסים לטיסה, ואת שירותו סיים לאחר פגיעה משמעותית בשמיעתו בעקבות עבודתו במסלולי המראה. בשנת 1987 עברו לופז ורעייתו ליסה לקולורדו.

בשנת 1992 נבחר לופז בן ה-27 לראש עיריית פארקר, מטעם המפלגה הדמוקרטית. זמן קצר אחר כך, ב-1994, שינה את זהותו הפוליטית והצטרף למפלגה הרפובליקנית.

ב-2008 מונה לופז בידי נשיא ארצות הברית ברק אובמה למנהל אזור קולורדו בסוכנות לעסקים קטנים של ארצות הברית. הוא כיהן בתפקיד זה עד 2014. בשנת 2020 הגיע לפתחה של מחלקת המשפטים של ארצות הברית תיק אזרחי נגד לופז בטענה כי ניסה להשפיע שלא כדין על עמיתיו לשעבר בסוכנות, לאחר שעזב את תפקידו. המקרה חג סביב דואר אלקטרוני ושתי שיחות טלפון בהם ביקש מעמית לשעבר "טובה" בסגירת עסקה. לבסוף שילם לופז 15 אלף דולר אמריקני כדי ליישב את התיק.

במהלך בחירות 2016 התמודד לופז למועמדות המפלגה הרפובליקנית לסנאט של ארצות הברית בקולורדו, אך פרש בטרם יום הבחירות. בבחירות 2018 התמודד לראשונה לתפקיד מושל קולורדו; הוא סיים במקום השלישי בבחירות המקדימות של הרפובליקנים עם 13.2% מהקולות. בבחירות 2022 שב והתמודד על המשרה. הוא הצהיר כי בכוונתו להוציא הפלות מחוץ לחוק, הכחיש שינויי אקלים, וטען כי הבחירות לנשיאות ארצות הברית 2020 נגנבו מידיו של דונלד טראמפ. הוא הפסיד בפריימריז להיידי גנאהל בפער של 7%.

לאחר התפטרותו של חבר הקונגרס קן באק מבית הנבחרים של ארצות הברית, נבחר לופז למועמד המפלגה הרפובליקנית בבחירות המיוחדות לבית הנבחרים במחוז הקונגרס הרביעי של קולורדו. הוא זכה במועמדות בסיבוב שישי של הצבעות בוועדה מסדרת כשהוא גובר על נציב מחוז לוגאן ג'רי זוננברג עם 51 קולות, לעומת 46 קולות ליריבו. בבחירות הכלליות ניצב בפני מועמדת המפלגה הדמוקרטית טרישה קלווארזדה ומועמדת המפלגה הליברטריאנית האנה גודמן. הוא גרף 58.40% מקולות הבוחרים ונבחר לבית הנבחרים האמריקאי ב-25 ביוני 2024.

ב-8 ביולי 2024 לופז הושבע לתפקידו. עוד בטרם נבחר למועמדות מפלגתו הודיע לופז כי לא יתמודד לתקופת כהונה מלאה בבחירות 2024. כהונתו תמה עם התפזרות הקונגרס ה-118 של ארצות הברית.

## קישורים חיצוניים

* 

* 

## הערות שוליים

קטגוריה:אמריקאים ילידי טקסס
קטגוריה:אמריקאים ממוצא מקסיקני
קטגוריה:ראשי עיריות בקולורדו
קטגוריה:חברי בית הנבחרים של ארצות הברית מקולורדו
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הקונגרס ה-118 של ארצות הברית
קטגוריה:אמריקאים שנולדו ב-1964
גאורגי קוסטוב

**גאורגי בוגדאנוב קוסטוב** (בבולגרית: **Георги Богданов Костов**; 21 באוקטובר 1915, וארנה, ממלכת בולגריה – 1995, וארנה, בולגריה) היה דיפלומט ופוליטיקאי בולגרי אשר בין השנים 1952–1954 כיהן כמיופה הכח הראשון בצירות של בולגריה בישראל.

## ביוגרפיה
גאורגי קוסטוב נולד בווארנה. הוריו היו פליטי מלחמות הבלקן מתראקיה המערבית. מ-1934 נמנה עם חברי המפלגה הקומוניסטית של בולגריה וכיהן כמזכיר ליגת הנוער העובד בווארנה . במהלך מלחמת העולם השנייה בין השנים 1941–1943 היה אסיר פוליטי ונכלא במחנה הריכוז גונדה וודה.

ב-1944, לאחר הפיכת חזית המולדת בבולגריה ועליית שלטון פרו-קומונסטי מונה קוסטוב למפקד המשטרה בווארנה, ובהמשך למנהל אזורי מטעם משרד הפנים הבולגרי. ב-29 בנובמבר 1948 הכירה ממשלת בולגריה בראשותו של גאורגי דימיטרוב במדינת ישראל, וב-4 בדצמבר כוננו יחסים דיפלומטיים בין המדינות. ב-1952 נפתחה צירות בולגרית בתל אביב, קוסטוב מונה למיופה הכח הראשון של בולגריה בישראל וכיהן בתפקידו עד 1954. לאחר הפיצוץ בבית שגרירות ברית המועצות בפברואר 1953, ניתקה ברית המועצות את היחסים הדיפלומטיים עם ישראל. היחסים חודשו מספר חודשים מאוחר יותר לאחר מות סטלין. בתקופה זו כיהן קוסטוב גם כממונה על ענייני ברית המועצות בישראל. הוא כיהן כשגריר לא תושב של בולגריה בטורקיה בין השנים 1952–1956. בין השנים 1956–1957 כיהן כראש עיריית וארנה.

בין השנים 1958–1959 כיהן כקונסול דיפלומטי בשגרירות בולגריה במוסקבה, בין השנים 1958–1961 כיהן כשגריר בולגריה בקוריאה הצפונית, בין השנים 1963–1969 כיהן כשגריר בולגריה ברומניה, בין השנים 1971–1973 כיהן כשגריר בולגריה בפולין, ובין השנים 1975–1976 כיהן כשגריר בולגריה במקסיקו. בין השנים 1966–1976 כיהן גם כחבר הוועד המרכזי של המפלגה הקומוניסטית של בולגריה.

גאורגי קוסטוב הלך לעולמו ב-1995 בווארנה.

## קישורים חיצוניים

* 
* 

## הערות שוליים

קטגוריה:שגרירי בולגריה בישראל
קטגוריה:דיפלומטים בולגרים
קטגוריה:פוליטיקאים בולגרים
קטגוריה:ראשי עיריות בבולגריה
קטגוריה:שגרירים ברומניה
קטגוריה:שגרירים בקוריאה הצפונית
קטגוריה:שגרירים בפולין
קטגוריה:שגרירים בטורקיה
קטגוריה:שגרירים במקסיקו
קטגוריה:קומוניסטים בולגרים
קטגוריה:בולגרים שנולדו ב-1915
קטגוריה:נפטרים ב-1995
Willson

***Willson*** הוא אלבום האולפן השלישי של הזמרת-יוצרת האמריקאית אש. הוא יצא לאור ב-6 בספטמבר 2024, בהוצאה עצמית.

## רקע והכרזה
בשנת 2023, אש הייתה אמורה לצאת לסיבוב ההופעות "Fun While It Lasted Tour". עם זאת, היא הודיעה שהסיבוב בוטל ב-1 בפברואר 2023, בטענה שהיא כבר לא מרגישה "בריאה נפשית או עמידה מספיק כדי לחזור ולהופיע עדיין" ואילצה את עצמה לקחת הפסקה למען בריאותה הנפשית. ב-21 ביוני 2024, היא הופיעה לראשונה מזה יותר משנה; היא ביצעה את "Moral of the Story" עם נייל הורן במהלך סיבוב ההופעות שלו.

שבוע לאחר מכן, ב-27 ביוני 2024, הודיעה אש שאלבום האולפן הבא שלה *Willson* ייצא לאור ב-6 בספטמבר 2024, והוא יהיה הראשון שלה כאמנית עצמאית. הסינגל המוביל, "Running Out of Time", יצא לאור ב-28 ביוני 2024. אש הוציאה את הסינגל השני והשלישי, "" ו-"I hope you die first" ב-2 באוגוסט 2024.

## רשימת רצועות

;הערות
* "Don't Do Me Any Favors" מופיע רק בגרסה הפיזית של האלבום ומתויג כרצועה 10.

## היסטוריית יציאות לאור

## קישורים חיצוניים

## הערות שוליים

קטגוריה:אלבומים באנגלית
קטגוריה:אלבומים בהוצאה עצמית
מקלחת יער

280px|ממוזער|"מקלחת יער" בפולין
**מקלחת יער** (ביפנית : 森林浴, 森林, שינרין יוקו), אשר נקראת גם **תרפיית יער**, היא פעילות שמקורה ביפן ומתארת שהות מודעת ונינוחה בתוך יער או סביבה טבעית, מתוך מטרה להתחבר לסביבה, להרגיע את הנפש ולהיטען באנרגיה חיובית. 

הנוהג כרוך בדרך כלל בהליכה איטית באזורים מיוערים, ובהשמת דגש על ההפעלה של כל החושים על מנת להתחבר לטבע - במסגרת פעילויות כמו האזנה לציפורים ורשרוש העלים, נגיעה במרקם קליפות העצים, הרחת ניחוח הפרחים והעצים, צפייה בנוף, ועוד, ללא הסחות הדעת של חיי היומיום. אנשים רבים משלבים באותה ההזדמנות גם תרגילי מיינדפולנס, כמו מדיטציה או נשימות עמוקות. בניגוד לטיולי הליכה, בהם מושם דגש על הגעה ליעד מסוים, נוהג זה שם דגש רב יותר על תנועה איטית בסביבת היער באופן המאפשר התמקדות בספיגת אווירת היער.

משרד החקלאות, היערות והדייג היפני החל לקדם את הנוהג בשם הזה לראשונה בשנת 1982 במסגרת יוזמה שנועדה לעודד את הציבור לבלות זמן רב יותר בטבע. יוזמה זו באה בתגובה לתהליכי העיור והתיעוש הגוברים ביפן, אשר תרמו לעלייה ברמות הלחץ ולבעיות בריאות שונות, וכמו גם כדרך לעודד את שימור הטבע ביפן. הנוהג נוצר גם בהשראת המסורות התרבותיות העתיקות של יפן, לרבות השינטואיזם והבודהיזם, אשר מדגישים את חשיבות הטבע וההרמוניה בין בני האדם לטבע.

מחקרים מדעיים שבדקו את היתרונות של הנוהג מצאו שלנוהג ישנם השפעות חיוביות משמעותיות על הבריאות הכללית, ושהנוהג מסוגל לסייע בהורדת רמות הקורטיזול בגוף, ולהפחית תסמינים של חרדה ודיכאון. בנוסף, נמצא שהנוהג מסייע לחזק את המערכת החיסונית על ידי הגברת הפעילות של תאי הרג טבעי המסייעים לגוף להילחם בזיהומים ומחלות. יתרונות נוספים כוללים שיפור בריאות הלב וכלי הדם, לחץ דם נמוך יותר ושיפור בתפקוד הקוגניטיבי.

## ראו גם
* טיפול בטבע
* פעילות פנאי בחיק הטבע
* מיינדפולנס

## קישורים חיצוניים

## הערות שוליים

קטגוריה:מילים וביטויים ביפנית
קטגוריה:יערות
קטגוריה:בריאות
קטגוריה:טכניקות הרפיה
Encuentros

***Encuentros*** (בעברית: "**מפגשים**") הוא אלבום האולפן הרביעי של הזמרת-יוצרת האמריקאית בקי ג'י. האלבום יצא לאור ב-10 באוקטובר 2024, על ידי חברות התקליטים קימוסבי רקורדס, סוני מיוזיק לטין ו-RCA רקורדס.

## הרכב
זהו האלבום השני בסגנון מוזיקה מקסיקנית של בקי ג'י, והוא ממשיך את הכיוון האמנותי של האלבום *[[Esquinas]]* מ-2023. בקי כתבה ברשתות החברתיות שהאלבום *Esquinas* הצית את היצירתיות שלה והיא לא יכלה להפסיק ליצור מאז. האלבום *Encuentros* נוצר ב"תהליך של גילוי עצמי וריפוי", והוא כולל 16 שירים עם שיתופי פעולה עם אמנים כמו טיטו דאבל פי, אוסקר מיידון, אוסקר אורטיז ודליילה.

## קידום
ב-11 באוקטובר בקי ג'י הוציאה וידאו קליפ לשיר "Otro Capítulo" מתוך האלבום. הווידאו קליפ לשיר "Otro Capítulo" צולם בלוס אנג'לס, עם הופעות של בני משפחתה של בקי ועסקים מקומיים כמו המותג Ghetto Rodeo, Bravo's Charburgers, ו-Veronica's Kitchen. בנוסף, בקי הכריזה על מופעים נוספים לסיבוב ההופעות שלה "Casa Gomez: Otro Capítulo", במסגרתו תבקר קהילות מקסיקניות-אמריקניות בארצות הברית, ותתחיל בשיקגו, אילינוי, עם עוד 14 הופעות בערים כמו מילווקי, סן אנטוניו, פיניקס, יוסטון, דאלאס, וסן דייגו.

## רשימת רצועות

## היסטוריית יציאות לאור

## קישורים חיצוניים

## הערות שוליים

קטגוריה:אלבומי בקי ג'י
קטגוריה:אלבומים בספרדית
קטגוריה:אלבומי חברת סוני מיוזיק לטין
קטגוריה:אלבומי חברת RCA רקורדס
איילה כרם

**איילה כרם** (נולדה בשנת 2001) היא מטפסת מקצועית ישראלית, סגנית אלופת אירופה (וילאר-סור-אולון 2024) בענף טיפוס בולדרינג.

## ביוגרפיה
בשנים 2022, 2023 ו-2024 זכתה באליפות ישראל בטיפוס בקטגוריות הובלה ובולדרינג.

באליפות העולם בטיפוס שנערכה באוגוסט 2023 בברן שבשווייץ באוגוסט סיימה במקום עשירי בקטגוריית בולדרינג.

באליפות אירופה בטיפוס שנערכה בוילאר-סור-אולון שבשווייץ באוגוסט-ספטמבר 2024 זכתה במדליית כסף בקטגוריית בולדרינג.

## קישורים חיצוניים

* פרופיל באתר איגוד הטיפוס העולמי - IFSC

## הערות שוליים

קטגוריה:מטפסים ספורטיביים
קטגוריה:אלופי ישראל בספורט
קטגוריה:ישראליות שנולדו ב-2001
קטגוריה:ישראלים שנולדו ב-2001
בדיאס

**בִּדיָאס** (בערבית: **بدياس**; באנגלית: **Bedias**) הוא כפר בנפת צור, מחוז דרום לבנון.

## מיקום וגאוגרפיה
הכפר שוכן בגובה כ-190 מ' מעל פני הים, כ-11 קילומטרים צפונית מזרחית לצור, כ-2 קילומטרים מזרחית לבורג' רחאל.

## אטימולוגיה
החוקר פאלמר כתב בשנת 1881 שמקור השם בידיאס הוא שם פרטי של אדם (לא ידוע).

## היסטוריה
בשנת 1875 מצא כאן ויקטור גרן כפר עם 450 תושבים מתוואלים וציין: "'כפר זה החליף כפר עתיק, כפי שמוכיחים האבנים המסותתות הבנויות בחלק מהמבנים הערביים. חמש דקות צפונית למקום הזה, ומעל הגדה הדרומית של הקסיימה, אשר זורם כאן בגיא עמוק, פגשתי הרבה אבני ריחיים עתיקות, שבורות, וקבר עתיק חצוב בסלע, בעל צורה של קבר פשוט, אבל מכוסה בגוש אבן מעוקל גדול...".

בשנת 1881 ביקרה היישוב משלחת של הקרן לחקר ארץ ישראל (SWP) ותיארה את היישוב: "כפר בנוי מאבן, על ראש רכס, מוקף בעצי זית ואדמה לעיבוד. יש משק זית ליד הכפר. המים האספקה נגזרת מבורות ובארות מים."

## אוכלוסייה
בשנת 2014 היו רשומים בבדיאס 1,101 בוגרים, בעלי זכות בחירה לפרלמנט הלבנוני.

## הערות שוליים

קטגוריה:מחוז דרום לבנון: יישובים
ולדימיר מוטיל

**ולדימיר מוטיל** (ברוסית: **Владимир Яковлевич Мотыль**; 26 ביוני 1927 – 21 בפברואר 2010) היה שחקן, במאי קולנוע ותסריטאי סובייטי-רוסי ממוצא יהודי. בשנת 2003 הוא קיבל תואר אמן העם של הפדרציה הרוסית. הוא ידוע בעיקר כבמאי סרט קולנוע "השמש הלבנה של המדבר".

## ביוגרפיה
ולדימיר מוטיל נולד בשנת 1927 בלפל (אז בתחומי ברית המועצות כיום בבלארוס למשפחה יהודית. אביו היה מסגר, נעצר בשנת 1930 והואשם בריגול נגד המדינה. הוא נשלח למחנה סולובקי בו נפטר בשנת 1931. אמו עבדה במערכת החינוך. רוב שנות הילדות מוטיל עבר באזור הרי אורל אליו הם גורשו. סבו וסבתו גורשו לאזור המזרח הרחוק הרוסי, חזרו לבלארוס הסובייטית ונהרגו בגטו בתקופת הכיבוש הנאצי.

בשנת 1948 מוטיל סיים לימודים במכון לתיאטרון בסברדלובסק. הוא היה במאי ושחקן של מספר תיאטראות בסברדלובסק ובסביבתו. בשנת 1957 הוא התחיל לעבוד באולפני הקולנוע של סברדלובסק. באותה שנה הוא סיים לימודי היסטוריה באוניברסיטה בסברדלובסק.

בשנת 1963 מוטיל ביים את סרטו הראשון כבמאי עצמאי. הסרט צולם באולפני קולנוע בדושנבה. הסרט זכה במספר פרסים.

בשנת 1967 מוטיל סיים עבודה על סרט "ז'ניה, ז'נייצ'קה וקטיושה" על אירועי של מלחמת העולם השנייה. מוטיל היה שותף לכתיבת תסריט ביחד עם בולאט אוקוג'אבה. הסרט הוכרז כ"מזיק" וקיבל ביקורות שליליות בתקשורת. בכל זאת הוא הוקרן בבתי קולנוע זניחות. מוטיל הציג את סרטו לסגל הצי הצפוני. הקרנה הייתה מוצלחת וקציני הצי כתתו מכתב חיובי. מוטיל כתב מכתב לאלכסיי קוסיגין שהסכים להרחיב את הקרנות הסרט. בסופו של דבר הסרט זכה להצלחה מסחרית ונמכרו כ-24.5 מיליון כרטיסים. למרות זאת אולפני קולנוע נמנעו לתת למוטיל לביים סרטים נוספים.

בשנת 1969 מוטיל ביים סרט "השמש הלבנה של המדבר". מנהל "מוספילם" לא היה מרוצה מהתוצאה ועיכב הוצאת הסרט להקרנות רחבות. לפי עדות של אלכסיי לאונוב שראה את הסרט הוא וקוסמונאטים נוספים פנו ללאוניד ברז'נייב. לאחר שברז'נב ראה את סרט הוא שוחרר להקרנות. עד לשנת 1970 ראו את הסרט 50 מיליון צופים. למרות ההצלחה סרט לא קיבל פרסים בתקופת ברית המועצות ורק בשנת 1998 צוות קיבל פרס הפדרציה הרוסית.

בשנת 1975 מוטיל סיים עבודה על סרט "כוכב האושר שובה הלב".

לרוב סרטי של מוטיל מוזיקה נכתבה על ידי חברו איסאק שוורץ.

בסוף שנות ה-70 מוטיל החל ללמד בימוי. כמו כן הוא היה מנהל אמנותי של אולפנים לסרטי עלילה בטלוויזיה.

בשנת 2004 מוטיל ביים סרט שמבוסס בין היתר על אירועים שהתרחשו במשפחתו. סרט הוקרן לראשונה בטלוויזיה לאחר פטירת הבמאי. בסך הכול מוטיל ביים 11 סרטים.

מוטיל היה נשוי לשחקנית ליודמילה פודארוייבה. לזוג נולדה בת. בשנת 1962 הם התגרשו ומוטיל התחתן עם שחקנית ראיסה קורקינה. בשנת 1968 הם התגרשו ומוטיל חזר לפודארוייבה.

על פעילותו בתחום הקולנוע מוטיל קיבל עיטור בשנת 1996, פרס הפדרציה הרוסית (1998) ותואר אמן העם של הפדרציה הרוסית (2003).

בפברואר 2010 מוטיל הרגיש לא טוב, הועבר לבית חולים אך נפטר כעבור שבועיים. הוא נטמן בבית העלמין ווסטריאקובסקויה.

## קישורים חיצוניים

* ביוגרפיה 
* 

קטגוריה:במאי קולנוע רוסים
קטגוריה:במאי קולנוע יהודים סובייטים
קטגוריה:תסריטאים רוסים
קטגוריה:תסריטאים יהודים
קטגוריה:אמני העם של הפדרציה הרוסית
קטגוריה:רוסים שנולדו ב-1927
קטגוריה:רוסים שנפטרו ב-2010
מייסון ת'יימז

**מייסון ת'יימז** (באנגלית: **Mason Thames**; נולד ב-10 ביולי 2007) הוא שחקן אמריקאי. הוא ידוע ממשחקו בתפקיד הראשי בסרט הדרמה הרומנטית "להתחרט עליך" (2025) ובסרט האימה "בלאק-פון" (2021). וגם בכיכובו בתפקיד הראשי בעיבוד הלייב אקשן לסרט "הדרקון הראשון שלי" (2025).

## קריירה
ת'יימז הופיע לראשונה בשלושה פרקים של העונה הראשונה של סדרת הטלוויזיה "עבור כל האנושות".

בשנת 2021 הוא שיחק בתפקיד הראשי בסרט האימה של סקוט דריקסון "בלאק פון", לצד איתן הוק. הוא זכה לשבחים על תפקידו, והסרט קיבל ביקורות חיוביות בדרך כלל מהמבקרים. הוא לוהק שוב לסרט ההמשך. הוא גם הופיע בתור ווקר הצעיר בשתי העונות הראשונות של סדרת הטלוויזיה "ווקר". בשנת 2024 הוא כיכב בתפקיד הראשי בקומדיית הנעורים "טתניקים".

ת'יימז לוהק לצד מל גיבסון לתפקיד בסרט "Monster Summer", סרט אינדי בבימויו של דייוויד הנרי. בשנת 2025 כיכב בעיבוד לייב אקשן של "הדרקון הראשון שלי", לצד ניקו פרקר, שתגלם את אסטריד הופרסון. באותה השנה גם שיחק בסרט "להתחרט עלייך" המבוסס על הרומן בעל אותו השם מאת קולין הובר, וקיבל שבחים על הופעתו על אף הביקורות הפושרות על הסרט באופן כללי.

## פילמוגרפיה
### קולנוע

### טלוויזיה

## קישורים חיצוניים

## הערות שוליים

קטגוריה:שחקנים ילדים אמריקאים
קטגוריה:שחקני קולנוע וטלוויזיה אמריקאים
קטגוריה:אמריקאים שנולדו ב-2007
זינובי ויסוקובסקי

**זינובי ויסוקובסקי** (ברוסית: **Зиновий Моисеевич Высоковский**; 28 בנובמבר 1932 – 3 באוגוסט 2009) היה שחקן וסטנדאפיסט יהודי סובייטי-רוסי. בשנת 2003 הוא קיבל תואר אמן העם של הפדרציה הרוסית. 

## קורות חיים
זינובי ויסוקובסקי נולד בשנת 1932 בטגנרוג למשפחה יהודית. אביו מואיסיי היה מנהל חשבונות במפעל מקומי.

בשנת 1952 ויסוקובסקי סיים בית ספר עם מדליית זהב ונסע למוסקבה במטרה להתקבל ללימודי משחק. הוא לא עבר את בחינות קבלה, חזר לטגנרוג והחל ללמוד הנדסה. בשנת 1956 הוא קיבל תואר מהנדס בקרה תוך סיום לימודים בהצטיינות. כשנה הוא עבד במקצוע ברוסטוב על דון.

בשנת 1957 ויסוקובסקי התקבל ללימודים בבית ספר למשחק ליד תיאטרון וכטנגוב.

בשנת 1961, לאחר סיום לימודים, ויסוקובסקי החל לשחק על במת תיאטראות במוסקבה. בשנת 1967 הוא התקבל לסגל "תיאטרון סאטירה" ועבד בתיאטרון זה עד לשנת 1987.

בשנת 1987 ויסוקובסקי עזב את התיאטרון והתרכז בהופעות סטנד אפ ובטלוויזיה. הועפות אלו זכו להצלחה.

ויסוקובסקי זכה לפופולריות על תפקידו בתוכנית טלוויזיה "בית קפה 13 כסאות" (הוא היה גם מחבר של מספר סיפורי הומר שהוצגו בתוכנית). על תפקיד זה הוא זכה בתואר "פעיל אמנות מוערך" מפולין. בשנת 2003 הוא קיבל תואר אמן העם של הפדרציה הרוסית.

בשנת 2002 ויסוקובסקי פרסם ספר על חייו.

בנוסף לעבודות בתיאטרון ויסוקובסקי שיחק בכ-20 סרטי קולנוע.

בשנים אחרונות ויסוקובסקי סבל מסוכרת ובעיות בכליות. ב-3 באוגוסט 2009 הוא הובא לבית חולים במצב קשה ונפטר כעבור מספר ימים. הוא נטמן בבית העלמין ווסטריאקובסקויה.

## קישורים חיצוניים
* 

* ביוגרפיה 
* ריאיון של חייו של ויסוקובסקי

קטגוריה:שחקני תיאטרון יהודים רוסים
קטגוריה:שחקני קולנוע וטלוויזיה יהודים רוסים
קטגוריה:סטנדאפיסטים יהודים
קטגוריה:אמני העם של הפדרציה הרוסית
קטגוריה:סובייטים שנולדו ב-1932
קטגוריה:נפטרים ב-2009
בית קפה 13 כסאות

**בית קפה 13 כסאות** (ברוסית: "Кабачок «13 стульев»") הייתה תוכנית הומור של הטלוויזיה המרכזית של ברית המועצות. הפרק הראשון הוקרן בשנת 1966 ופרק 133 ואחרון הוקרן בשנת 1980.

## היסטוריה
עלילת הסדרה התרחשה בבית קפה בפולין. הגיבורים היו עובדי תשלובת, קרובי משפחה שלהם שהיו מבקרים קבועים בבית קפה ועובדי בית קפה. כל פרק נפתח והסתיים בדברי הקדמה של מנחה. במהלך הפרק בוצעו קטעים הומוריסטיים על בסיס חומר מירחוני הומר של הגוש הסובייטי. בהמשך, לאור הפופולריות של התוכנית שולבו בה יצירות של הומוריסיטם סובייטים לרבות סמיון אלטוב, ויקטור ארדוב, גריגורי גורין, זינובי ויסוקובסקי ועוד. בין הקטעים מבקרי הבית קפה ביצעו קטעים מוזיקליים בליווי הקלטות של זמרים מחוץ לברית המועצות (קטרינה ולנטה, מיריי מאתיה, טום ג'ונס ועוד).

מבקרי בית קפה פנו מאחד לשני בשמות פרטיים או לפי המקצוע דוגמת "מר מנהל", "מר פרופסור" וכו'. רוב שחקני התוכנית היו עובדי "תיאטרון סאטירה" של מוסקבה. כול פרק נמשך 50-70 דקות.

בשנת 1976 לקראת עשור של קיום התוכנית ממשלת פולין העניקה לשחקנים בולטים תוארי כבוד פולנים. הקרנת התוכנית הופסקה בשנת 1980 בעקבות המצב הפוליטי המתוח בין ברית המועצות לבין פולין.

בארכיון של הקרן הממלכתית לתוכניות רדיו וטלוויזיה נשמרו רק 11 פרקים, רובם שחור-לבן.

בשנות ה-80 של המאה ה-20 היה ניסיון לחדש את התוכנית, אך ללא הצלחה.

## קישורים חיצוניים

* תיאור התוכנית
* פרקים מארכיון

קטגוריה:תוכניות טלוויזיה שעלו לשידור בשנות ה-1960
קטגוריה:סדרות טלוויזיה סובייטיות
קטגוריה:הומור
אייזק שמידט

**אייזק אוסה'ס שמידט** (בגרמנית: **Isaac Osa's Schmidt**; נולד ב-7 בדצמבר 1999) הוא כדורגלן שווייצרי המשחק בעמדת המגן בורדר ברמן מהבונדסליגה, בהשאלה מלידס יונייטד, ובנבחרת שווייץ.

## קריירת מועדונים
### לוזאן
ב-14 ביוני 2019 חתם על החוזה המקצועי הראשון שלו בלוזאן. הוא ערך את הופעת הבכורה שלו בליגת העל השווייצרית בהפסד 0–1 לסנט גאלן ב-13 בדצמבר 2020.

### סנט גאלן
ביוני 2021 חתם על חוזה לשנתיים בקבוצת ליגת העל השווייצרית, סנט גאלן.

### לידס יונייטד
ב-30 באוגוסט 2024 חתם בלידס יונייטד מליגת המשנה האנגלית על חוזה לארבע שנים עבור סכום של 2.5 מיליון אירו. ב-21 בספטמבר ערך הופעת בכורה כשנכנס כמחליף במקומו של וילפריד ניונטו בדקות הסיום בניצחון 0–2 על קארדיף סיטי. במהלך העונה לא זכה לדקות משחק רבות ובכל משחקי הליגה בהם השתתף נכנס כמחליף, אם כי פתח בהרכב בשני משחקים במסגרת הגביע האנגלי. בסיום העונה העפילה לידס יונייטד לפרמייר ליג מהמקום הראשון בליגה.

ב-28 באוגוסט 2025 הושאל לורדר ברמן לעונת 2025/26.

## קריירה בינלאומית
שמידט נולד בשווייץ לאב גרמני שווייצרי ולאם ניגרית. שמידט הוא שחקן נבחרת שווייץ הצעירה עד גיל 19, ושיחק עבור שווייץ ב-2019.

## תארים
; לידס יונייטד
* פוטבול ליג צ'מפיונשיפ: 2024/2025

## קישורים חיצוניים

## הערות שוליים

קטגוריה:כדורגלני לוזאן
קטגוריה:כדורגלני סנט גאלן
קטגוריה:כדורגלני לידס יונייטד
קטגוריה:מגני כדורגל שווייצרים
קטגוריה:כדורגלני ורדר ברמן
קטגוריה:כדורגלני נבחרת שווייץ
קטגוריה:שווייצרים שנולדו ב-1999
הסגת גבול (סרט, 2006)

**הסגת גבול** (באנגלית: **Breaking and Entering**) הוא סרט פשע רומנטי משנת 2006 בכתיבה ובימויו של אנתוני מינגלה (סרטו האחרון), עם ג'וד לאו, ז'ולייט בינוש, רפי גברון ורובין רייט בתפקידים הראשיים.

מינגלה ביים מקודם את ג'וד לאו בקולד מאונטן ובהכישרון של מר ריפלי ואת ז'ולייט ביינוש בהפצוע האנגלי. זה סרטו האחרון.

הסרט הוקרן לראשונה בפסטיבל הסרטים הבין-לאומי בטורונטו ב-13 בספטמבר 2006.

## תקציר העלילה
ויל פרנסיס (ג'וד לאו) וסנדי הופמן (מרטין הופמן) הם אדריכלים שמנהלים מיזם גדול של התחדשות עירונית בשכונת קינגס קרוס בלונדון. זו שכונה מוזנחת עם פשע וזנות. יש להם משרד גדול בלב השכונה.

המשרד נפרץ על ידי שני נערים פליטים מבוסניה שמצטיינים בפרקור. - מירו (רפי גברון) וזורן (אד ווסטוויק). שניהם עובדים בעסק לשטיפת מכוניות תחת בוס ששולח אותם לגנוב. מירו מתצפת מגג הזכוכית, מבחין בקוד, וכשהעובדים עוזבים הוא מנפץ את הזכוכית, קופץ למשרד, מנטרל את האזעקה, פותח את הדלת לחברו ושניהם גונבים ממה שבא ליד, בעיקר מחשבים.

ויל גר עם חברתו השוודית ליב (רובין רייט) שיש לה בת על הרצף האוטיסטי בשם ביאטריס "בי" (פופי רוג'ר). הטיפול בה והמפגשים עם הפסיכולוגית רוזמרי (ג'ולייט סטיבנסון) משפיעים לרעה על הזוגיות שלהם.

לאחר שהמשרד נפרץ שוב הוא אורב שם בלילה בלווית זונה מזדמנת בשם אואנה (ורה פרמיגה). הוא רואה את מירו פורץ ורודף אחריו עד לביתו של מירו, שם הוא רואה את אמו התופרת.

למחרת הוא מופיע אצל האם אמירה (ז'ולייט בינוש) ומתברר שהיא פליטה מוסלמית מבוסניה שברחה עם מירו מסרייבו לאחר שאב המשפחה הסרבי נרצח. ויל מתאהב בה ומתחיל לחזר אחריה עד שמתגלה למירו ולאמו מיהו ויל. אמירה פוחדת שויל יסגיר אותה ומתמסרת לו. חברתה מצלמת אותם ואמירה מאיימת עליו כי תפרסם את התמונות אם יסגיר את מירו.

בינתיים נתפס מירו על ידי המשטרה ומועמד למשפט. אמירה מתחננת לפני ויל שיעזור לו והוא לאחר היסוסים נענה לה ומוסר עדות לטובת מירו וגם מגלה לליב על הרומן שלו עם אמירה.

לבסוף אמירה ומירו מודים לו ועומדים לחזור לסרייבו וליב מתפייסת אתו ומסכימה להינשא לו.

## צוות השחקנים

## קישורים חיצוניים
* 

*קדימון להסגת גבול, באתר יוטיוב

קטגוריה:סרטי 2006
קטגוריה:סרטים בריטיים
קטגוריה:סרטים אמריקאיים
קטגוריה:סרטי פשע
קטגוריה:סרטים רומנטיים
קטגוריה:סרטי מיראמקס
קטגוריה:אוטיזם בקולנוע
קטגוריה:סרטי אנתוני מינגלה
קטגוריה:סרטי דרמה רומנטית אמריקאיים
קבוצת דור

200px|ממוזער|שמאל|סמליל חברת דור כימיקלים
**קבוצת דור** היא חברה ישראלית העוסקת בייצור, ייבוא ושיווק כימיקלים, יריעות פלסטיק ואיתור גז טבעי.

## היסטוריה
החברה הוקמה בשנת 1963 בשם "דור כימיקלים" כחברה פרטית שעסקה בייצור ושיווק חומרי גלם בתעשייה כימית.

ב-1995 הפכה החברה לחברה ציבורית ומניותיה הונפקו לציבור ונרשמו למסחר בבורסה לניירות ערך בתל אביב.

ב-1999 נכנסה החברה לפעילותה בתחום הפלסטיקה כשהוקם מפעל "דור פילם" לייצור יריעות פוליפרופילן באזור התעשייה על שם בר לב בסמוך לכרמיאל.
יריעות אלו משמשות חומרי אריזה ועטיפה בתעשיית המזון, הטבק והטקסטיל.

מאז עוסקת החברה בשני תחומים עיקריים: הכימיה והפלסטיקה.

שם החברה שונה במהלך השנים מ"דור כימיקלים" לקבוצת דור, בשל הרחבת היקף פעילות החברה לתחומים סביבתיים ובשל רצון להימנע מפגיעה בתדמית החברה.

חברות הבנות הן: "כרמל כימיקלים", "דור אקולוגיה", "שרפי כרמל", "דור כימיקלים", "קונלוג קונטרול" ו-"ורוליט אלאקס".

ב־2011 קנתה החברה את המבנה קזינו בת גלים בבעלות משותפת 66% והשאר בבעלות המדינה ועיריית חיפה.

## מנהלי החברה
בראשות החברה עמדו היו"ר גיל דנקנר, צבי מור והמנכ"לים שרה הירש וחיים רוזנבאום.
בשנות ה-80 ניהל את החברה שמואל דנקנר.

בספטמבר 2025 התמנה משה זנה לתפקיד מנכ"ל החברה.

## תקריות
בפברואר 2018 הורשעו שני מנהלים בחברה בזיהום מים לאחר דליפה והוטל עליהם קנס כספי.

במאי 2019 דלף גז תעשייתי מסוג C4, המשמש לייצור מתנול שהוא תחליף לעופרת בהעלאת אוקטן בדלק מצינור גז של החברה בצומת הום סנטר בחיפה. הצומת נחסם ליומיים וראשי החברה זומנו לשימוע בפני המשרד להגנת הסביבה שבסופו נאסר השימוש בצינורות החברה שהוסר לאחר עתירה שהגישה החברה.

באוגוסט 2023 הגיש המשרד להגנת הסביבה כתב אישום כנגד החברה בשל זיהום האוויר באזור מפרץ חיפה.

## קישורים חיצוניים

* 

## הערות שוליים

קטגוריה:חברות הנסחרות בבורסה לניירות ערך בתל אביב
קטגוריה:תעשייה כימית בישראל
קטגוריה:איומים ומפגעים סביבתיים בישראל
קטגוריה:קבוצת דנקנר
מודל הדיסק של פואנקרה

שמאל|ממוזער|300x300 פיקסלים| דיסק פואנקרה עם קווים מקבילים היפרבוליים

בגאומטריה, **מודל הדיסק של פואנקרה**, הנקרא גם **מודל הדיסק הקונפורמי**, הוא מודל של גאומטריה היפרבולית דו-ממדית שבו כל הנקודות נמצאות בתוך דיסק היחידה הפתוח, וקווים ישרים הם קשתות מעגליות הכלולות בתוך הדיסק שהן אורתוגונליות לדיסק היחידה, או קטרים של מעגל היחידה.

יחד עם מודל בלטראמי-קליין ומודל חצי-המרחב של פואנקרה, המודל הוצע לראשונה על ידי אאוג'ניו בלטראמי שהשתמש במודלים אלה כדי להראות שהגאומטריה ההיפרבולית עקבית יחד עם הגאומטריה האוקלידית (כלומר, גאומטריה היפרבולית היא עקבית אם ורק אם הגאומטריה האוקלידית עקבית). המודל נקרא על שמו של אנרי פואנקרה, מכיוון שגילויו מחדש של הייצוג הזה ארבע עשרה שנים מאוחר יותר הפך להיות ידוע יותר מהיצירה המקורית של בלטראמי.

**מודל הכדור של פואנקרה** הוא המודל הדומה עבור גאומטריה היפרבולית *בת n* ממדים (3 ממדים או יותר), שבו נקודות הגאומטריה נמצאות בכדור יחידה *n-* ממדי.

## היסטוריה
מודל הדיסק הוצג לראשונה על ידי ברנהרד רימן בהרצאה משנת 1854 (שפורסמה ב-1868), אשר שימשה השראה למאמר מ-1868 של בלטראמי. המודל זכה לפרסום נרחב בעקבות הצגתו של פואנקרה את המודל בחיבורו הפילוסופי, "מדע והיפותזה" משנת 1905. שם הוא מתאר עולם, הידוע כיום כדיסק פואנקרה, שבו המרחב היה אוקלידי, אבל נראה ליושביו כממלא את האקסיומות של הגאומטריה ההיפרבולית:

הדיסק של פואנקרה הווה עדות חשובה להשערה שהבחירה בגאומטריה מרחבית (כאשר הבחירה באותם זמנים הייתה הגאומטריה האוקלידית והיא בלבד), היא קונבנציונלית ולא עובדתית. גישתו של פואנקרה הייתה בעלת חשיבות מרכזית בדיונים הפילוסופיים המשפיעים של רודולף קרנפ ושל הנס רייכנבאך.

## קווים ומרחק
[ממוזער| דיסק Poincaré עם 3 קווים ישרים [גאומטריה היפרבולית|אולטרה-מקבילים (היפרבוליים).]]
**קווים ישרים** היפרבוליים, או גיאודזים, מורכבים מכל הקשתות של מעגלים אוקלידיים הכלולים בתוך הדיסק, שהם אורתוגונלים לגבול הדיסק, בתוספת כל הקטרים של הדיסק.

המרחקים במודל זה הם מרחקי קיילי-קליין: בהינתן שתי נקודות נפרדות *p* ו-*q* בתוך הדיסק, הקו ההיפרבולי הייחודי המחבר אותן חוצה את השפה בשתי נקודות אידיאליות, *a* ו-*b* . נסדר אותן כך שהנקודות יהיו לפי הסדר, *a*, *p*, *q*, *b*, כלומר כך ש: |aq| > |ap|, |pb| > |qb| . המרחק ההיפרבולי בין *p* ל-*q* הוא אז:


d(p,q)= \ln \frac{ \left| aq \right| \, \left| pb \right| }{ \left| ap \right| \, \left| qb \right| } .


הפסים האנכיים בנוסחה מציינים את האורך האוקלידי של קטע הקו המחבר את הנקודות ביניהן במודל (לא לאורך קשת המעגל); ln הוא הלוגריתם הטבעי.
## קישורים חיצוניים

* 

## הערות שוליים

קטגוריה:גאומטריה לא אוקלידית
יונתן לוין (מוזיקאי)

**יונתן לוין** (נולד ב-9 ביולי 1985) הוא מוזיקאי, זמר, פזמונאי, מלחין ומעבד מוזיקלי ישראלי הפועל בשמות הבמה **שוזין** ו**עוזי נבון**, סולן להקת עוזי נבון ומכרים.

## ביוגרפיה
לוין נולד וגדל בחיפה. הוא החל לנגן בגיל צעיר וכשהיה בן 10 כתב את השיר הראשון שלו.

את שם הבמה "שוזין" (Shuz In) אימץ לעצמו לאחר שראה שלט לחנות נעליים בשכונת הדר בחיפה, תעתיק מאנגלית של "Shoes-in".

בשנת 2021 כתב עם שלומי שבן את פסקול סדרת הדרמה המוזיקלית "הד קולך", ששודרה בתאגיד השידור הישראלי כאן 11. השניים היו מועמדים בקטגוריית מוזיקה מקורית בפרסי האקדמיה לטלוויזיה לשנת 2021.

ב-2022 כתב עם מיכאל כהן את הפסקול המקורי לסדרה חאנשי ששודרה ב-HOT. על פסקול זה זכה במועמדות בקטגוריית מוזיקה מקורית בפרסי האקדמיה לטלוויזיה לשנת 2023.

לוין חבר בהרכבים "גשם", "פליידד", "טריליון", "3421", "מריח-דג" ושותף לפרויקטים מוזיקליים נוספים.

הוא הפיק שירים למוזיקאים בהם אסתר רדא, האחיות לוז, להקת "לפט", דורג' וענת מושקובסקי שגם מנגנת עימו.

לוין הלחין פסקולים לסרטים בהם "הנכס", וכיסופים.

הוא הבעלים של חברת ההפקה "גוסטאון רקורדס". במסגרת הלייבל יצאו לאור שלושה סינגלים בצרפתית בהם גרסת כיסוי להילדה הכי יפה בגן.

## חיים אישיים
לוין נשוי ואב לבת. מתגורר בחיפה.

## קישורים חיצוניים

*
* 
* שוזין (יוני לוין) מתארח בפודקאסט "אם כבר, עזגד." של הבמאי גילי עזגד, פברואר 2024

## הערות שוליים

קטגוריה:זמרים ישראלים
קטגוריה:מלחינים ישראלים
קטגוריה:מעבדים מוזיקליים ישראלים
קטגוריה:מפיקים מוזיקליים ישראלים
קטגוריה:חיפה: אישים
קטגוריה:חיפה: מוזיקאים
קטגוריה:ישראלים שנולדו ב-1985
קרנית נאכלת

**קרנית נאכלת** (שם מדעי: *Cornus mas*) היא מין צמח ממשפחת קרניתיים, הנפוץ באירופה, במערב אסיה, מדינות הבלקן והמזרח התיכון.

הקרנית הנאכלת נחשבת לעץ נשיר קטן או שיח גדול, מגיעה לגובה של כחמישה עד עשרה מטרים, העלים שלה בצורת אליפסה ופירותיה אכילים וטעמם חמצמץ.

פריחת הקרנית הנאכלת מתרחשת בתקופת האביב, פרחיה קטנים וצהובים וצומחים בדרך כלל לפני העלים.

מלבד שמו המדעי, הקרנית הנאכלת מוכרת גם בשמות נוספים כגון: דודבן קורנל (Cornelian cherry) וקורנל אירופאי (European cornel)

## שימושים
### פירות
פירות הקרנית הנאכלת הם פירות יער קטנים, באורך של כ-1.5-2 ס"מ. הם מבשילים בסוף הקיץ ובתחילת הסתיו וצבעים משתנה מאדום בוהק עד כמעט שחור.

הפירות הם חמצמצים בטרם ההבשלה המלאה, אך הופכים למתוקים יותר עם ההבשלה.

הפירות נאכלים בצורה טרייה או מוחמצת אך משמשים גם להכנת ריבה, ליקר ולפתן.

### שימושים קולינריים
במדינות הבלקן, טורקיה ואזורים נוספים באירופה, הקרנית משמשת במגוון רחב של מתכונים מסורתיים:
* רומניה ומולדובה - הפירות משמשים להכנת ליקר מסורתי בשם וישינאטה (Vișinată).
* בולגריה - הפירות משמשים להכנת לפתן קורנאטה (cornată).
* ארמניה - הפירות משמשים להכנת וודקה.
* אזרבייג'ן - הפרי מכונה תאנה (Thana) ונצרך בצורה מוחמצת וכתוספת לאורז.

### רפואה מסורתית
במדינות שונות באסיה, נחשב הפרי לבעל סגולות רפואיות שונות.

### גידול והפצה
הקרנית הנאכלת היא צמח עמיד יחסית המסוגל לגדול בסוגים שונים של אדמה ותנאי מזג האוויר, הקרנית נפוצה בגינות נוי ובחלקות חקלאיות כאחד.

## קישורים חיצוניים

## הערות שוליים

קטגוריה:טקסונים שתוארו בידי קארולוס לינאוס
קטגוריה:פלורה של אירופה
קטגוריה:פלורה של אסיה
קטגוריה:פירות מאכל
קטגוריה:צמחים שתוארו ב-1753
אופרליה

**האופרליה של פלסידו דומינגו, תחרות האופרה העולמית**, ובקצרה **אופרליה**, היא תחרות בינלאומית שנתית לזמרי אופרה, שנוסדה על ידי זמר האופרה פלאסידו דומינגו ב-1993.

## סקירה כללית
ארגון האם של התחרות, Operalia Foundation, הוא ארגון ללא מטרות רווח שבסיסו בבוורלי הילס, קליפורניה, עם כתובת דואר באפר ווסט סייד של ניו יורק. התחרות עצמה מתקיימת בעיר שונה מדי שנה. ערים שאירחו את התחרות כוללות את פריז הן בפאלה גרנייה והן בתיאטרון דו שאטלה, מקסיקו סיטי באחד מאולפני ההקלטות של טלוויסה, מדריד בתיאטרון דה לה סרסואלה, בורדו בתיאטרון הגדול, טוקיו , המבורג ב־Laeiszhalle, פוארטו ריקו במרכז לואיס א. פרה לאמנויות הבמה, לוס אנג'לס, הן באולם רויס של UCLA והן בביתן דורותי צ'נדלר, וושינגטון הבירה באודיטוריום ליסנר של אוניברסיטת ג'ורג' וושינגטון, אוסטריה, גרמניה ושווייץ, מדריד בתיאטרון ריאל, ולנסיה בפאלאו דה לס אמנויות ריינה סופיה, קוויבק, אסטנה באופרה של אסטנה, ליסבון בתיאטרו נסיונל דה סאו קרלוס ופראג בתיאטרון הלאומי.

## כללים
התחרות פתוחה לזמרים מכל סוגי הקול בין הגילאים 18–32 שכבר מופיעים מקצועית. המועמדים נדרשים להגיש שתי הקלטות וידאו עדכניות שבהן הם שרים עם פסנתר או תזמורת חיה. על סמך ההגשות הללו, 40 זמרים נבחרים לתחרות. לפי אופרליה, הארגון מקבל 800 עד 1,000 הגשות מדי שנה, מקורות אחרים מדברים על "מאות" פניות.

בראש חבר השופטים עומד דומינגו, למרות שהוא עצמו אינו שופט את התחרות. בין חברהשופטים, אשתו של דומינגו, מרתה דומינגו, זמרות, במאי אופרה, במאי ליהוק, מנהלים אמנותיים ויועצים של בתי אופרה ידועים.

על המתחרים להכין ארבע אריות. שתי אריות סרסואלה נוספות נדרשות לתחרות סרסואלה האופציונלית. בסיבוב הראשון כל אחד מ-40 הזמרים זוכה לבחור אריה אחת, חבר השופטים בוחר אריה שנייה ואת ארית הסרסואלה, מרשימה שנמסרה מראש. 20 זמרים מודחים בסיבוב הראשון. הסיבוב השני כולל ביצוע של אריה אחת שנבחרה על ידי חבר השופטים, ולאחר מכן עוברים עשרה זמרים לסיבוב האחרון. לסיבוב האחרון, הזמרים בוחרים אריה אחת וסרסואלה אחת מהרשימה שלהם.

בעוד חבר השופטים דן במספר הזוכים, הקהל מצביע עבור הזמרים והזמרים האהובים עליהם. הסיבוב האחרון מבוצע עם תזמורת, רבע גמר וחצי גמר בליווי פסנתר.

## פרסים
בתחרות הכללית מוענקים פרס 1, פרס 2 ופרס 3. הזוכים בתחרות סרסואלה מקבלים את פרס פלסידו דומינגו פרר או פרס פפיטה אמביל, הקרוי על שם הוריו של דומינגו. פרס הקהל הוא שעון יד של נותן החסות הראשי של התחרות. ארגון ללא מטרות רווח מבוסס סן חואן, פוארטו ריקו CulturArte de Puerto Rico נותן חסות לפרס CulturArte. מבצעים של רפרטואר גרמני מאת ריכרד שטראוס או ריכרד וגנר יכולים לקבל את פרס בירגיט נילסון. ניתן לחלוק פרסים, בעבר על ידי עד 4 זמרים בפרס אחד. אפשר גם שזמר יקבל מספר פרסים. עד 17 פרסים הוענקו בשנה אחת. מאז 2017, פיינליסטים שלא זכו בפרס מקבלים פרס ניחומים.

## סיכויי זכייה
ב-27 התחרויות מ-1993 עד 2019, 219 זמרים קיבלו פרסים. 151 קיבלו פרס אחד, 52 שניים, 15 שלושה, וזמר אחד קיבל ארבעה פרסים בתחרות ליסבון ב-2018. הכי הרבה פרסים הוענקו בתחרות ב-2009, עם 17 פרסים ל-10 זמרים. בלי פרסי הניחומים, אחד מכל חמישה זמרים זכה בפרס.
* רשימת תחרויות מוזיקה קלאסית

## קישורים חיצוניים

* 

## הערות שוליים

קטגוריה:תחרויות בין-לאומיות
קטגוריה:זמרה
קטגוריה:אופרה
Pizza Tycoon

**Pizza Tycoon** (פיצה טייקון) הוא משחק וידאו משנת 1994 מסוג סימולציית עסקים אשר פותח על ידי החברה הגרמנית Software 2000. המשחק, אשר משלב אלמנטים של הומור ואסטרטגיה, איפשר לשחקנים לבנות ולנהל רשת מסעדות פיצה משלהם בעוד מתמודדים עם אתגרים שונים, כולל משביעות רצון הלקוחות והתעסקות עם עולם הפשע המאורגן.

באמריקה הצפונית המשחק פורסם על ידי חברת MicroProse והגרסה האמריקאית של המשחק הותאמה לשוק האמריקאי.

בעקבות ההצלחה לה זכה המשחק פותחו שני משחקי המשך למשחק - המשחק Fast Food Tycoon שיצא לשווקים בשנת 1999, המשחק Pizza Tycoon 2,שיצא לשווקים ב-2001 ו-Pizza Connection 3, אשר פותח על ידי חברת Gentlymad Studios ויצא לשווקים ב-2018. החל מינואר 2017 המשחק מופץ בגרסה מחודשת ב-GOG.com.

## משחקיות
המטרה במשחק היא לנהל רשת מסעדות פיצה במיקומים מרכזיים שונים ברחבי אירופה וארצות הברית. בתחילת המשחק יש לשחקן כמות מוגבלת של משאבים, והשחקן נדרש לקבל החלטות קריטיות שונות לגבי מיקום המסעדות של הרשת, התמחור של הפריטים בתפריט, המתכונים של הפיצות בתפריט, העובדים שיעבדו בכל מסעדה, ואסטרטגיות שיווק. ההצלחה במשחק תלויה בעיקר מהניהול הפיננסי של הרשת (בעיקר מקסום הרווחים, ושליטה בעלויות), וכמו גם בשביעות רצון הלקוחות, אשר מושפעת בין היתר מהאיכות של הפיצות, והאווירה בכל מסעדה.

ניתן לבצע התאמות אישיות רבות במשחק - השחקנים מסוגלים ליצור מתכונים משלהם לכל הפיצות בתפריט, ולוודא שהמרכיבים של הפיצות בסניפים מסוימים יהיו תואמים לטעם של הלקוחות באותו האזור/מדינה. המרכיבים של הפיצה משפיעים באופן ניכר על איכות הפיצה, עלותה, וסוג הלקוחות שמעוניין לרכוש אותה.

פיצ'ר ייחודי במשחק הייתה היכולת של השחקן לפנות לארגוני הפשע המקומיים בכל מדינה, לחבל במסעדות המתחרות, ולעסוק בסחר בנשק וסמים, ובאופן זה להניב רווחים גבוהים יותר, למרות שהדבר היה גם כרוך במידה מסוימת של סיכון אם נתפסים על ידי המשטרה ונקנסים על ביצוע פעילות לא חוקית.

בנוסף, השחקן נדרש גם להגיב לתנאי השוק המשתנים במהלך המשחק, כמו שינויים במחירי הרכיבים ושינויים בהעדפות של הלקוחות.

המטרה הסופית במשחק היא לשלוט בשוק של מסעדות הפיצה על ידי הרחבת רשת המסעדות למספר רב של ערים ברחבי העולם.

## פיתוח
המשחק פותח על ידי החברה הגרמנית Software 2000 אשר התמחתה בפיתוח משחקי סימולציה ואסטרטגיה. באמריקה הצפונית המשחק פורסם על ידי חברת MicroProse.

גרסאות של המשחק יצאו למספר פלטפורמות, כולל MS-DOS, Amiga, ובהמשך יצאה גם גרסה של המשחק ל-Windows.

## הערות שוליים

## קישורים חיצוניים
* אמולטור של המשחק באתר ארכיון האינטרנט
* 

קטגוריה:משחקי Windows
קטגוריה:משחקי macOS
קטגוריה:משחקי לינוקס
קטגוריה:משחקי DOS
קטגוריה:סימולציות ניהול ממוחשבות
קטגוריה:משחקי וידאו משנת 1994
מצעד המוזיקה של המזרח התיכון וצפון אפריקה

**מצעד המוזיקה של המזרח התיכון וצפון אפריקה** (באנגלית: **MENA Chart**) הוא מצעד מוזיקה של הפדרציה הבין-לאומית לתעשייה הפונוגרפית המכסה את מדינות המזרח התיכון וצפון אפריקה.

מצעד המוזיקה, אשר הוכרז על ידי IFPI ב-29 בנובמבר 2022, כולל נתונים שנאספים על ידי חברת המוזיקה BMAT  מ-13 מדינות: אלג'יריה, בחריין, מצרים, עיראק, ירדן, כווית, לבנון, מרוקו, עומאן, קטר, ערב הסעודית, תוניסיה ואיחוד האמירויות הערביות. מצעד המוזיקה מתפרסם מדי יום שלישי.

השיר הראשון שהגיע למקום הראשון במצעד היה השיר "Calm Down" של רימה.

## קישורים חיצוניים
* 

## הערות שוליים

המזרח התיכון וצפון אפריקה
קטגוריה:המזרח התיכון: תרבות
קטגוריה:צפון אפריקה: תרבות
R&R

***R&R*** (ראשי תיבות של **Radio & Records**) היה מגזין מוזיקה שבועי אמריקאי. המגזין, שנוצר כמיזוג של רדיו & רקורדס ובילבורד רדיו מוניטור ב-11 באוגוסט 2006, פרסם מצעדי מוזיקה שבועיים. המגזין היה בעיקר זמין באמצעות מינוי למגזין. המגזין הופסק ב-5 ביוני 2009 מסיבות כלכליות.

## מחלוקת
ב-17 בינואר 2008, *R&R* הודיע כי יעניק לשדרן הרדיו האמריקאי בוב גרנט  במרץ של אותה שנה את פרס Talk Radio למפעל חיים. כמעט מיד לאחר ההכרזה, הפרס בוטל בשל הערות פוליטיות שאמר גרנט בעברו. מאוחר יותר, המגזין דיווח כי "[צוות המגזין] R&R רגיש לגיוונה של הקהילה שלנו ואינו רוצה שהצגת הפרס למר גרנט ירמז על תמיכה שלנו בהערות קודמות שלו הסותרות את הערכים שלנו ואת הכבוד שיש לנו לכל חברי הקהילה שלנו". למרות זאת, המגזין עצמו הזמין אז את אל שרפטון לדבר, שהוא בעצמו אישיות שנויה במחלוקת.

## מצעדי המוזיקה
### ארצות הברית
* מצעד 40 להיטי הרדיו
* המצעד השירים הקצביים העכשוויים
* מצעד הדאנס
* מצעד השירים העכשוויים למבוגרים
* מצעד שירי המיינסטרים העכשוויים למבוגרים
* מצעד השירים האורבניים
* מצעד שירי העכשוויים למבוגרים האורבניים
* מצעד שירי הראפ
* מצעד שירי הקאנטרי
* מצעד השירים האלטרטניביים
* מצעד שירי הרוק
* מצעד שירי הרוק המסורתיים
* מצעד האיירפליי האלטרנטיבי למבוגרים
* מצעד שירי הסמות' ג'אז
* מצעד להיטי הרדיו הנצוריים
* מצעד השירים הנוצריים העכשוויים למבוגרים
* מצעד שירי בעלי ההשראה הנוצריים
* מצעד שירי הרוק הנוצרי
* מצעד שירי הגוספל
* מצעד השירים הקצביים הלטיניים איירפליי
* מצעד שירי הפופ הלטיניים
* המצעד המקסיקני
* מצעד שירי הטרופיקל/סלסה

### קנדה
* מצעד 40 להיטי הרדיו
* מצעד השירים העכשוויים למבוגרים
* מצעד שירי המיינסטרים העכשוויים למבוגרים
* מצעד השירים למבוגרים
* מצעד תחנות הגבול
* מצעד שירי הקאנטרי
* מצעד שירי הרוק

## קישורים חיצוניים
* כל הגליונות של המגזין, באתר World Radio History

## הערות שוליים

קטגוריה:בילבורד
קטגוריה:כתבי עת למוזיקה
ג'יימס בונד ג'וניור

**ג'יימס בונד ג'וניור** (באנגלית: ) היא סדרת טלוויזיה מונפשת אמריקאית. הסדרה אשר הייתה סדרת ספין-אוף בזיכיון ג'יימס בונד התמקדה בהרפתקאות האחיין המתבגר של הסוכן החשאי הבריטי הנודע ג'יימס בונד.

הסדרה שודרה במקור במשך עונה אחת בלבד בין ספטמבר 1991 עד דצמבר 1991 וכללה 65 פרקים בסך הכל. זו הייתה סדרת הטלוויזיה המלאה הראשונה שהופקה אי פעם על בסיס הזיכיון של ג'יימס בונד.

## תקציר העלילה
ג'יימס בונד ג'וניור הוא תלמיד בפנימיה היוקרתית אקדמיית וורפילד. לאורך הסדרה ג'יימס בונד ג'וניור נאלץ לסכל יחד עם חבריו את התוכניות של ארגון הפשע S.C.U.M., אשר מבוסס במידה רבה על ארגון הפשע ספקטר.

## דמויות
### הטובים
* **ג'יימס בונד ג'וניור** - הפרוטגוניסט של הסדרה. ג'יימס בונד ג'וניור הוא אחיינו המתבגר של הסוכן החשאי הנודע ג'יימס בונד. הוא לומד בפנימיית וורפילד ובזמנו החופשי ממוקד בסיכול תוכניותיהם של ארגון הפשע S.C.U.M.
* **הוראס "IQ" בוטרויד השלישי** - תלמיד מבריק ונכדו של Q אשר בדומה לסבו, ממוקד בפיתוח גאדג'טים שימושיים אשר משמשים את ג'יימס בונד ג'וניור וחבריו במשימותיהם.
* **טרייסי מילבנקס** - בתו של מנהל פנימיית אקדמיית וורפילד וידידה קרובה של ג'יימס בונד ג'וניור. טרייסי היא נערה אינטליגנטית, אמיצה, והיא לעיתים קרובות מעורבת בהרפתקאות של החבורה.
* **גורדו לייטר** - בנו של סוכן ה-CIA פליקס לייטר. גורדו הוא החבר הכי טוב של ג'יימס בונד ג'וניור.
* **פיבי פרגוט** - החברה הכי טובה של טרייסי.
* **טרוור** - תלמיד עשיר ויהיר בפנימיית אקדמיית וורפילד אשר מנסה כל העת לסבך את ג'יימס בונד ג'וניור בצרות.
* **המנהל ברדפורד מילבנקס** - המנהל של פנימיית אקדמיית וורפילד ואביה של טרייסי.
* **ברטון "באדי" מיטשל** - סוכן FBI לשעבר ומורה להתעמלות של בפנימיית אקדמיית וורפילד.

### הרעים
רבים מהנבלים בסדרה הם צאצאים של הנבלים הקלאסיים בזיכיון בונד, או דמויות שנוצרו בהשראת הנבלים הקלאסיים.
* **סקאמלורד** - המנהיג המסתורי של ארגון S.C.U.M.
* **מלתעות** - נבל בעל שיני פלדה.
* **ד"ר דירינג**' - מדען מטורף עם אובססיביה לחומרים רדיואקטיביים.
* **אודג'וב** - בעל כובע חד כתער.
* **ברבלה** - מפתחת גוף חזקה וערמומית.
* **ד"ר נו** - נבל בעל עור ירוק.
* **גולדי פינגר** - אחייניתו של הנבל הקלאסי גולדפינגר. בעלת אובססיה לזהב.
* **וולקר די פלאנק** - פיראט אשר עוסק בפעילויות לא חוקיות שונות.
* **מיס פורצ'ן** - פושע אריסטוקרט עשיר.
* **הזיקית** - פושע משנה צורה.
* **התולעת** - פושע היפוכונדר אשר נמנע מאור השמש.

## קישורים חיצוניים

## הערות שוליים

קטגוריה:מטרו גולדווין מאייר: סדרות
קטגוריה:אולפני CBS: תוכניות וסדרות
קטגוריה:סדרות טלוויזיה אמריקאיות שעלו לשידור בשנת 1991
ג'יי פורמן

ג'יי פורמן (באנגלית: **Jay Foreman**; נולד ב-4 באוקטובר 1984) הוא קומיקאי, יוטיובר, גאוגרף חובב, מחנך וזמר-יוצר יהודי בריטי.

## ראשית חייו
פורמן נולד ב-4 באוקטובר 1984. הוא גדל בבית יהודי בהארו, בצפון מערב לונדון.

בין הגלאים 12–18, פורמן התחנך ב"בית הספר המלכה אליזבת", בית ספר ממלכתי לבנים בבארנט, צפון לונדון, בהמשך למד באוניברסיטת יורק.

## קריירה
פורמן יצר את ערוץ היוטיוב שלו באפריל 2006. התוכן שלו מתמקד במגוון סדרות קומיקס חינוכיות כגון "לונדון הבלתי-גמורה" "פוליטיקה לא משעממת" ו"איש המפות" (המוגש עם מארק קופר-ג'ונס), כמו גם קליפים לשיריו וקליפים שלו מופעי הקומדיה שלו.

### לונדון הבלתי-גמורה
"לונדון הבלתי-גמורה" (מאנגלית Unfinished London) היא סדרה של סרטוני יוטיוב חינוכיים שהחלה ב-2009, כאשר כל סרטון או סט של טיפול באזור ספציפי של התפתחות התשתית, התכנון העירוני והשלטון המקומי של לונדון. הסדרה נועדה בתחילה להתקיים רק כסרטון בודד, אך הפופולריות שלו יצרה סדרת סרטונים.

### פוליטיקה לא משעממת
פוליטיקה לא משעממת (מאנגלית: Politics Unboringed) הייתה סדרה של סרטוני יוטיוב חינוכיים שרצה בין 2015 ל-2017. אורכו של כל פרק הוא בערך חמש דקות ומטפל בנושאים שונים הקשורים לפוליטיקה הבריטית.

### אנשי המפות
אנשי המפות (מאנגלית:Map Men) היא מיני-סדרה חינוכית שעלתה לראשונה ב-2016, פורמן כותב ומגיש את התוכנית עם שותפו ליוצר מארק קופר-ג'ונס. שבה יש סדרת סרטונים שהנה שילוב של קומדיה וגאוגרפיה. נכון לספטמבר 2024 לסרטונים בסדרה יש בין 2 ל-5 מיליון צפיות.

## קישורים חיצוניים

* 
 

## הערות שוליים

קטגוריה:יוטיוברים יהודים
קטגוריה:יוטיוברים בריטים
קטגוריה:אמנים בריטים
קטגוריה:בוגרי אוניברסיטת יורק (אנגליה)
קטגוריה:בריטים שנולדו ב-1984
פרנסיס דה וולף

**פרנסיס מריה דה וולף** (באנגלית: **Francis Marie de Wolff**; 7 בינואר 1913 – 18 באפריל 1984) היה שחקן אופי אנגלי.

## ביוגרפיה
נולד באסקס ב-1913. את דרכו בעולם הקולנוע החל בשנת 1935, כאשר שיחק בסרט "". מאוחר יותר שיחק במגוון סרטי קולנוע דוגמת: "שרפה מעל אנגליה", "סקרוג'", "אייבנהו", מובי דיק" ו"מרוסיה באהבה" ו"שלושת המוסקטרים". הוא גם שיחק בסדרת הטלוויזיה "דוקטור הו".

דה וולף מת בסאסקס ב-1984.

## קישורים חיצוניים

* 

## הערות שוליים

קטגוריה:שחקני קולנוע וטלוויזיה אנגלים
קטגוריה:שחקנים בסרטי ג'יימס בונד
קטגוריה:בריטים שנולדו ב-1913
קטגוריה:בריטים שנפטרו ב-1984
פסטיבל אופקים לתיאטרון רחוב בנגב

**פסטיבל אופקים לתיאטרון רחוב בנגב** הוא פסטיבל תיאטרון רחוב הנערך באופן שנתי בשדרות הרצל שבעיר אופקים מאז שנת 2016.

מאז הקמתו, הפסטיבל נערך בחודש אוגוסט. האירוע נמשך לאורך יומיים, והוא מתקיים בשעות הערב. בעת האירוע, שדרות הרצל נסגרת לתנועת כלי רכב והופכת למדרחוב, במקטע שבין רחוב מבצע קדש עד לאחר רחוב מבצע משה. בפסטיבל מוצגים פסלים חיים ומופעי תיאטרון רחוב, מחול ומוזיקה. הפסטיבל מופק ומנוהל אמנותית על ידי ג'קי בכר.

## גלריה

קובץ:פסטיבל אופקים ה-9 לתיאטרון רחוב בנגב 2024 – 46.jpg|**שלישיית גדולי האומה**: פסלים חיים בדמויותיהם של בנימין זאב הרצל, מנחם בגין ודוד בן-גוריון באירוע – בביצוע "תיאטרון כפכף"
קובץ:פסטיבל אופקים ה-9 לתיאטרון רחוב בנגב 2024 – 38.jpg|**אוולין גניס**, נגנית אקורדיון ב"פרלה והפרלינים"
קובץ:פסטיבל אופקים ה-9 לתיאטרון רחוב בנגב 2024 – 122.jpg|הרכב השירים הצועניים **"פרלה והפרלינים"**
קובץ:פסטיבל אופקים ה-9 לתיאטרון רחוב בנגב 2024 – 74.jpg|פסל חי של **[[שרוליק]]** (תדמור ברטל)
קובץ:פסטיבל אופקים ה-9 לתיאטרון רחוב בנגב 2024 – 44.jpg|פסל חי של **שוטר** במשטרת ישראל – בביצוע אביעד מכלוף, תיאטרון ברמוזה
קובץ:פסטיבל אופקים ה-9 לתיאטרון רחוב בנגב 2024 – 92.jpg|פסל חי של **[[טייס]]** בביצוע תיאטרון ברמוזה
קובץ:פסטיבל אופקים ה-9 לתיאטרון רחוב בנגב 2024 – 166.jpg|בובת ענק
קובץ:פסטיבל אופקים ה-9 לתיאטרון רחוב בנגב 2024 – 143.jpg|**רפונזל ביער** (כלנית כץ מרגליות)
קובץ:פסטיבל אופקים ה-9 לתיאטרון רחוב בנגב 2024 – 108.jpg|**מגן דוד**: מופע לוליינות (עידו לבבי, מאיה גוטפריד)
קובץ:פסטיבל אופקים ה-9 לתיאטרון רחוב בנגב 2024 – 27.jpg|**דואופ**: מופע ליפ סינק של מוזיקה ישראלית


## ראו גם

* פסטיבל עכו – פסטיבל שנתי לתיאטרון רחוב בעכו
* פסטיבל מדרחוב רוגוזין – פסטיבל שנתי לתיאטרון רחוב באשדוד
* פסטיבל רחובות הבינלאומי לפסלים חיים – פסטיבל שנתי לפסלים חיים ברחובות

## קישורים חיצוניים

## ביאורים

קטגוריה:אופקים: תרבות
קטגוריה:ישראל: פסטיבלים
קטגוריה:פרינג' בישראל
מקס קופשטיין

**מקס קופשטיין** (בגרמנית: **Max Kopfstein**; פומאז, הונגריה, 8 בדצמבר 1856 – באד נאוהיים, 31 באוגוסט 1924) היה רב הונגרי וגרמני. הוא מונה למומחה במשא ומתן לשלום של חוזה ורסאי לשאלות היהודיות בשלזיה עילית.

## קורות חייו
מקס קופשטיין נולד בפומאז, כמה קילומטרים צפונית לבודה (בודפשט).
* משנת 1874 היה קופשטיין רב ומורה דתי בפאסוולק , מקלנבורג-מערב פומרניה. ב-1883 הפך לרב באלבלונג (פרוסיה המערבית; כיום ורמיה-מזוריה, פולין).
* ב-1886 הלך בעקבות בנימין הוכשטטר כרב מחוז בבאד אמס; זה היה קשור לחברות במועצת המנהלים של אגודת בתי הילדים הגרמנית-יהודית בדיז אן דר לאן .
* ב-1889 התמנה לרב ומורה דתי במוסדות ההשכלה הגבוהה בביטום שבשלזיה עילית, שם קיבל על עצמו את תפקיד הרב הראשי של קהילת בית הכנסת ב-1919. ככזה, הוא מונה למומחה במשא ומתן לשלום של חוזה ורסאי לשאלות היהודיות בשלזיה עילית. הוא היה חבר באגודת המורים היהודים בשלזיה ובפוזנן, וכן באגודת הספרות העברית "מקיצי נירדמים". באגודת התרבות שלזיה עילית ייצג את החינוך היהודי.

לייזר ויינגרטן  כיהן אחריו בלשכת הרב המחוזי בבאד אמס ב-1890..
[ממוזער| קברו של מקס קופשטיין בבית העלמין היהודי ב[ביטום.]]
הוא מת מאי ספיקת לב בשנת 1924 במהלך שהות בספא בבאד נאהיים.

## פרסומיו
* תולדות קהילת בית הכנסת בביטום*O.-S.* 1891; erneut abgedruckt in: *Gemeindeblatt Oberschlesien.* Band 3, 1938, Nr. 13, S. 3–5, und Nr. 14, S. 3..

## מסמכים
* CJA Berlin, 1, 75 E No. 286, fol. 1
* CJA Berlin, 1, 75 A Pa 3 No. 92 (unfoiled)
* CJA Berlin, 1, 75 Me 1 No. 1, fol. 63
* CJA Berlin, 1, 75 El 2 No. 18, fol. 163, 167, 169-170
* CJA Berlin, 1, 75 No. 22, fol. 31, 82-82v.

## לקריאה נוספת
ממוזער| חותמו של קופשטיין כרב קהילת בית הכנסת בביטום
* ליפה, 1899, א', עמ' 211
* GB, 11 באפריל 1919 (כרך 83, מס' 15)
* GB, 13 ביוני 1919 (כרך 83, מס' 24), 4
* Israelite, 10 ביולי 1919 (כרך 60, מס' 27)
* JLZ, 5 בספטמבר 1924 (כרך 4, מס' 30), עמ' 5
* CVZ, 13 בספטמבר 1924 (כרך 3, מס' 37), עמ' 552ו
* Der Oberschlesier 7 (1925), עמ' 43–46
* IFH, 5 בנובמבר 1925
* CVZ, 30 באוגוסט 1934 (כרך 13, מס' 35), עמ' 8 ב-10. יום המוות
* גלייבצר-ביותנר-טרנוביץ היימטבלט, 16 (1966), מס' 9, עמ' 38–40
* זיגברט נויפלד, 1971, עמ' 210 (השוו נויפלד, אלבינג, 1992, עמ' 68)
* ארנסט ג' לונטל : יהודים בפרוסיה. ריימר, ברלין 1982, , עמ' 121.
* זיגברט נויפלד : תולדות הקהילה היהודית באלבינג. עריכה: אווה בלאו, פיטר הוניג, הנס-ויקטור שולץ-קלינגאוף. CH-Verlag, Regensburg 1992, עמ' 47–49
* ג'וזף ווק (עורך) : ביוגרפיות קצרות על תולדות היהודים 1918–1945. הוצאת מכון ליאו בק, ירושלים. סאור, מינכן 1988, , עמ' 202.
* פ"ק הסן, עמ' 377
* מדריך רבני אוסטריה (?), 2:5514

## קישורים חיצוניים

* Kopfstein, Max. Hessische Biografie. (Stand: 5. April 2024). In: Landesgeschichtliches Informationssystem Hessen (LAGIS).

## הערות שוליים

קטגוריה:רבנים גרמנים
קטגוריה:רבנים הונגרים
קטגוריה:הונגרים שנולדו ב-1856
קטגוריה:גרמנים שנפטרו ב-1924
פיצה מטוגנת

**פיצה מטוגנת** נקראת גם בשם **פנצרוטו** (באיטלקית: **Panzerotto, Pizza fritta**) היא מנה המורכבת מכיס עשוי בצק פיצה אשר מטוגן בשמן עמוק במקום לאפותו בתנור. כתוצאה מהטיגון למנה זו יש טעם וכן פרופיל תזונתי שונה. בעוד הגרסה האיטלקית מבוססת על טיגון כיס בצק מקופל, הגרסה הסקוטית מבוססת על טיגון פיצה אפויה למחצה, וצמחה כחלק מתרבות האכילה של חנויות הפיש אנד צ'יפס המקומיות, בדומה לחטיף מארס מטוגן בשמן עמוק.

## איטליה
[ממוזער|250x250 פיקסלים|'''' ב[רומא, איטליה]]
המנות האיטלקיות של  ו-panzerotto מקורן בארץ המגף. הראשונה מנאפולי, בעוד השנייה ממחוז פוליה. ניתן להכין פיצה מטוגנת כחלופה לבסיס לכריך או מטוגנת עם מילוי. בגרסה הראשונה מטגנים עיגול עשוי בצק פיצה, ומוסיפים ממרחים ותוספות לאחר הטיגון. בגרסה השנייה, ניתן להכין כיס בצק ממולא ולטגנו בשלמותו כמו קלצונה. הטיגון מאפשר להכין פיצה ללא תנור פיצה, למשל בעגלת אוכל רחוב. מנות אלו מוכרות אף בשם :*calzone fritto* (מילולית:'קלצונה מטוגנת'). כפי הנראה המנה נוצרה במאה ה-16 בעיר בארי, פוליה, כחלק מתרבות *cucina povera  (מילולית: מטבח העניים),* כאשר היו משתמשים בשאריות בצק מהכנת הלחם במילוי שאריות המזון בבית כדי לייצר כיסונים. המילויים הנפוצים ביותר למנה זו הם עגבניות ומוצרלה. עגבניות שלמות קלופות מרוקנות מזרעיהן ומיובשות כדי לשמש כמילוי, שכן שימוש בעגבניות טריות יגרום לקריעת הבצק בגלל הלחות שלהן. מילויים פופולריים נוספים הם בצל מוקפץ בשמן זית ומתובל באנשובי וצלפים כבושים, או נקניק מורטדלה וגבינת פרובולונה.

### גרסאות
בגרסאות המתוקות שלו, המשווקות בדרך כלל בחגי הקרנבל, המילויים של הפנצרוטו מורכבים בדרך כלל מריבת פירות, קרם ריקוטה, קרם ג'נדויה או ריבת ערמונים ומוגשים מכוסים באבקת סוכר. במקרה הזה, גם בצק פריך עשיר מחליף את בצק השמרים. למנות אלו גרסאות אפויות לצד מטוגנות. הגרסות המלוחות, כוללות בדרך כלל מילוי של ריקוטה מפולפלת המשולבת בבשר מבושל חתוך לקוביות.

### אטימולוגיה
שם העצם *panzerotto* מגיע מהקטנה של *panza*, וריאציה אזורית של *pancia* באיטלקית (מילולית: 'בטן'), המתייחסת לנפיחות הייחודית של המאפה הדומה לנפיחות בבטן. 

## סקוטלנד
[טקסט=פיצה מטוגנת בבלילה לצד צ'יפס. כפי שנמכרת ברחוב באדינבורו, סקוטלנד|ממוזער|250x250 פיקסלים|פיצה קראנץ' - המטוגנת בבלילה לצד צ'יפס. [אדינבורו, סקוטלנד]]

פיצה מטוגנת בשמן עמוק זמינה לרכישה בחנויות פיש אנד צ'יפס רבות בסקוטלנד. הבסיס לגרסה זו הוא פיצה עם תוספות אפויה למחצה אשר מטוגנת בשמן עד שנהיית פריכה. ניתן להגיש את המנה עם צ'יפס. נהוג להגיש את המנה עם מלח וחומץ לתת, או עם "מלח ורוטב" (תערובת של רוטב חום וחֹמֶץ לֶתֶת) באדינבורו וסביבתה. לעיתים קרובות שופכים את הצ'יפס על צד אחד של הפיצה, ואז סוגרים את הפיצה בצורת חצי עיגול.

פיצה זו מטוגנת בשמן עמוק ללא בלילה, אם כי וריאציה נוספת המכונה "פיצה קראנץ'" מורכבת מפיצה או מחציתה שנטבלו בבלילה וטוגנו בשמן עמוק, זו מוגשת בדרך כלל עם כמות דשנה של צ'יפס וחֹמֶץ לֶתֶת.

## ראו גם
* המטבח האיטלקי
* המטבח הבריטי
* פיצה
* קלצונה

## קישורים חיצוניים

## הערות שוליים

קטגוריה:המטבח הסקוטי
קטגוריה:המטבח האיטלקי
קטגוריה:טיגון עמוק
קטגוריה:פיצה